<classify> LEO Rais John Magufuli atazindua rasmi Jengo la Tatu la Abiria Terminal III kwenye Uwanja wa Ndege wa Kimataifa wa Julius Nyerere JNIA jijini Dar es Salaam. Uzinduzi wa uwanja huo, utaifanya Tanzania kuwa miongoni mwa nchi chache barani Afrika, zenye viwanja bora na vya kisasa huku teknolojia iliyofungwa katika uwanja huo, ikielezwa kuwa ya kisasa kabisa Afrika. Jengo la Tatu la Abiria lilikamilika Mei 29, mwaka huu na majaribio ya kuutumia ikiwemo kuzipeleka ndege za Kampuni ya Ndege Tanzania ATCL kuegesha katika eneo la abiria kupanda au kushuka kutoka katika ndege, yameshafanyika na kuonesha matokeo chanya.Meneja wa jengo hilo wa Mamlaka ya Viwanja vya Ndege Tanzania TAA, Burton Komba alilieleza gazeti hili hivi karibuni kuwa maandalizi ya awali kabla ya uwanja huo kuanza kutumika rasmi, yamefanyika kwa miezi mitatu tangu Mei Mosi hadi jana Julai 31.Miongoni mwa maandalizi au majaribio yaliyofanyika ni wataalamu mbali mbali kuzoea jengo hilo, kupata mafunzo ya matumizi ya jengo, majaribio ya kuegesha ndege eneo la kupanda na kushuka abiria pamoja na ukaguzi wa abiria na hatimaye hatua ya kuhamia rasmi katika jengo hilo ingefuata.Komba alisema mifumo yote ya uendeshaji katika jengo hilo, imeunganishwa na inafanya kazi vizuri, huku majaribio ya kuegesha ndege katika uwanja huo yalianza Julai Mosi, mwaka huu. Meneja huyo alisema ndege ya ATCL aina ya Airbus A220- 300, iliegesha kwa majaribio katika eneo la kupanda na kushuka abiria, na Julai 4 na 11 ndege aina ya Boeing 787-8 Dreamliner ilipelekwa kuegesha eneo hilo kwa majaribio.Majaribio mengine yaliyofanyika kabla uwanja huo kuzinduliwa rasmi leo ni kuwakagua abiria. Alisema Julai 9, mwaka huu waliwafanyia ukaguzi wa majaribio wanajeshi katika hatua zote hadi katika eneo la mwisho la abiria kusubiri kuingia kwenye ndege. Kazi hiyo iliendelea tena siku zilizofuata, kwa kuwafanyia ukaguzi watu zaidi ya 300 wakiwemo wanafunzi wa sekondari, wanachuo na wanajeshi. Komba alisema jengo hilo lina una uwezo wa kuhudumia abiria milioni sita kwa mwaka, lakini pia lina uwezo wa kuwahudumia abiria 2,800 wanaosafiri na wanaowasili kwa wakati mmoja.Majaliwa akagua jengo Wakati huo huo Waziri Mkuu Kassim Majaliwa amekagua Jengo la Tatu la abiria kwenye kiwanja cha ndege cha Mwalimu Nyerere, ili kuona maandalizi ya mapokezi kwa wajumbe wa mkutano wa SADC. Akizungumza na watendaji wa serikali pamoja na Kamati ya Maandalizi uwanjani hapo jana jioni, Waziri Mkuu alisema maandalizi ni mazuri, isipokuwa kwa kasoro chache zilizobakia. Nimepita VIP hakuna shida. Pale Terminal 2, sehemu ya Uhamiaji iko vizuri, uchunguzi wa afya nayo iko vizuri, lakini vyoo inabidi vibadilishwe haraka sana.Vile vyoo pale nje vimechoka, vibadilishwe mara moja, siyo tu kwa ajili ya ugeni, bali ni kwa faida yetu pia, alisema huku akimwagiza Meneja wa Uwanja huo, Bw. Paul Lugasha aharakishe zoezi hilo. Katika jengo la tatu la abiria kwenye uwanja huo, Waziri Mkuu alikagua eneo ambalo viongozi wakuu wa nchi watashukia, watakagua gwaride la heshima na kuangalia vikundi vya ngoma.Pia alikagua vyumba ambavyo watapumzikia kabla ya kuelekea mjini. Alisisitiza kuwa usafi wa barabarani, bado hauridhishi kwa sababu kuna mawe, udongo na michanga kwenye barabara kuu ya kutoka Uwanja wa Ndege hadi mjini.Tulikubaliana kuwa zile bustani ziboreshwe, vyuma vya barabarani vitengenezwe lakini hata leo nimepita kwenye fly-over, bado kuna mawe na michanga, hata sijui vinatokea wapi, alisema.  <topic>: kitaifa 